CELEX: 32015R1852
Language: el
Date: 2015-10-15 00:00:00
Title: Κατ' εξουσιοδότηση κανονισμός (ΕΕ) 2015/1852 της Επιτροπής, της 15ης Οκτωβρίου 2015, σχετικά με την έναρξη εφαρμογής προσωρινού έκτακτου καθεστώτος ενίσχυσης για ιδιωτική αποθεματοποίηση ορισμένων τυριών και τον εκ των προτέρων καθορισμό του ποσού της ενίσχυσης

16.10.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 271/15
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2015/1852 ΤΗΣ ΕΠΙΤΡΟΠΉΣ
   της 15ης Οκτωβρίου 2015
   σχετικά με την έναρξη εφαρμογής προσωρινού έκτακτου καθεστώτος ενίσχυσης για ιδιωτική αποθεματοποίηση ορισμένων τυριών και τον εκ των προτέρων καθορισμό του ποσού της ενίσχυσης
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 (1) του Συμβουλίου, και ιδίως το άρθρο 219 παράγραφος 1 σε συνδυασμό με το άρθρο 228,
   Εκτιμώντας τα ακόλουθα:
   
               (1)
            
            
               Η παγκόσμια ζήτηση γάλακτος και γαλακτοκομικών προϊόντων μειώθηκε γενικά καθ' όλη τη διάρκεια του έτους 2014 και κατά το πρώτο εξάμηνο του 2015, κυρίως λόγω της επιβράδυνσης των εισαγωγών από την Κίνα, τον μεγαλύτερο εισαγωγέα γαλακτοκομικών προϊόντων.
            
         
               (2)
            
            
               Έχει καταγραφεί πτωτική πίεση επί των τιμών των γαλακτοκομικών προϊόντων λόγω της αύξησης της προσφοράς, τόσο στην Ένωση όσο και στις κυριότερες γαλακτοπαραγωγούς περιοχές παγκοσμίως.
            
         
               (3)
            
            
               Επιπλέον, στις 25 Ιουνίου 2015, η ρωσική κυβέρνηση ανακοίνωσε την παράταση της απαγόρευσης των εισαγωγών γεωργικών προϊόντων και τροφίμων καταγωγής Ένωσης για άλλο ένα έτος, έως τις 6 Αυγούστου 2016.
            
         
               (4)
            
            
               Ο τομέας των γαλακτοκομικών προϊόντων αντιμετωπίζει, επομένως, κατάσταση διαταραχής της αγοράς εξαιτίας της σοβαρής ανισορροπίας μεταξύ προσφοράς και ζήτησης.
            
         
               (5)
            
            
               Κατά συνέπεια, οι τιμές του μη επεξεργασμένου γάλακτος και των γαλακτοκομικών προϊόντων στην Ένωση έχουν μειωθεί περαιτέρω και η πτωτική πίεση αναμένεται να συνεχιστεί, φτάνοντας σε μη βιώσιμα επίπεδα για πολλούς αγρότες, οι οποίοι αντιμετωπίζουν δυσκολίες όσον αφορά τις ταμειακές ροές και τα ταμειακά διαθέσιμα. Οι μέσες τιμές της Ένωσης για τα βασικά τυριά μειώθηκαν κατά 17 % το 2015.
            
         
               (6)
            
            
               Τα μέτρα παρέμβασης στην αγορά στο πλαίσιο του κανονισμού (ΕΕ) αριθ. 1308/2013 δεν φαίνεται να επαρκούν για την κατάσταση που δημιουργήθηκε πρόσφατα, δεδομένου ότι στοχεύουν άλλα προϊόντα, όπως το βούτυρο και το αποκορυφωμένο γάλα σε σκόνη, ή περιορίζονται στα τυριά με γεωγραφική ένδειξη.
            
         
               (7)
            
            
               Η απειλή σοβαρής ανισορροπίας στην αγορά τυριών μπορεί να μετριαστεί ή να εξουδετερωθεί με την αποθεματοποίηση. Ως εκ τούτου, κρίνεται σκόπιμο να χορηγηθεί ενίσχυση για ιδιωτική αποθεματοποίηση τυριών και να καθοριστεί το ποσό της ενίσχυσης εκ των προτέρων.
            
         
               (8)
            
            
               Είναι σκόπιμο να καθοριστεί ανώτατο όριο για τη μέγιστη ποσότητα που θα καλύπτεται από το καθεστώς και η κατανομή της συνολικής ποσότητας ανά κράτος μέλος βάσει της παραγωγής τυριών τους.
            
         
               (9)
            
            
               Το άρθρο 17 του κανονισμού (ΕΕ) αριθ. 1308/2013 προβλέπει τη χορήγηση ενίσχυσης για ιδιωτική αποθεματοποίηση μόνο των τυριών που φέρουν προστατευόμενη ονομασία προέλευσης ή προστατευόμενη γεωγραφική ένδειξη σύμφωνα με τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου (2). Ωστόσο, τα τυριά με προστατευόμενη ονομασία προέλευσης ή προστατευόμενη γεωγραφική ένδειξη αντιπροσωπεύουν ένα μικρό μόνο μερίδιο της συνολικής ενωσιακής παραγωγής τυριών. Για λόγους επιχειρησιακής και διοικητικής αποτελεσματικότητας, είναι σκόπιμο να προβλεφθεί ενιαίο καθεστώς ενίσχυσης για ιδιωτική αποθεματοποίηση, που να καλύπτει όλα τα είδη τυριών.
            
         
               (10)
            
            
               Κρίνεται σκόπιμο να εξαιρεθούν τα τυριά, τα οποία δεν είναι κατάλληλα για αποθεματοποίηση.
            
         
               (11)
            
            
               Κατά κανόνα, προκειμένου να διευκολυνθούν η διαχείριση και ο έλεγχος, η ενίσχυση για ιδιωτική αποθεματοποίηση θα πρέπει να χορηγείται μόνο σε επιχειρήσεις οι οποίες είναι εγκατεστημένες και εγγεγραμμένες στα μητρώα ΦΠΑ στην Ένωση.
            
         
               (12)
            
            
               Για να διασφαλισθεί η δέουσα παρακολούθηση του καθεστώτος, θα πρέπει να καθοριστούν στον παρόντα κανονισμό οι πληροφορίες που απαιτούνται για τη σύναψη της σύμβασης αποθεματοποίησης, καθώς και οι υποχρεώσεις των συμβαλλόμενων μερών.
            
         
               (13)
            
            
               Για να καταστεί το καθεστώς αποτελεσματικότερο, οι συμβάσεις θα πρέπει να αφορούν ορισμένη ελάχιστη ποσότητα και να αναφέρουν τις υποχρεώσεις στις οποίες πρέπει να ανταποκριθεί το συμβαλλόμενο μέρος, ιδίως αυτές που παρέχουν τη δυνατότητα στην αρμόδια για τον έλεγχο των εργασιών αποθεματοποίησης αρχή να επιθεωρεί αποτελεσματικά τις συνθήκες αποθεματοποίησης.
            
         
               (14)
            
            
               Μία από τις απαιτήσεις για τη χορήγηση ενίσχυσης ιδιωτικής αποθεματοποίησης είναι η αποθεματοποίηση της συμβατικής ποσότητας κατά τη συμβατική περίοδο αποθεματοποίησης. Προκειμένου να ληφθεί υπόψη η εμπορική πρακτική καθώς και για πρακτικούς λόγους, θα πρέπει να επιτραπεί ένα περιθώριο ανοχής σε σχέση με την ποσότητα για την οποία χορηγείται ενίσχυση.
            
         
               (15)
            
            
               Για να διασφαλιστεί το κύρος της αίτησης και να είναι βέβαιο ότι το μέτρο θα έχει το επιθυμητό αποτέλεσμα στην αγορά, απαιτείται εγγύηση. Ως εκ τούτου, θα πρέπει να θεσπιστούν διατάξεις για τη σύσταση, την αποδέσμευση και την κατάπτωση της εγγύησης.
            
         
               (16)
            
            
               Για να διασφαλιστεί η χρηστή διαχείριση της αποθεματοποίησης, κρίνεται σκόπιμο να προβλεφθούν διατάξεις για τη μείωση του καταβλητέου ποσού ενίσχυσης όταν η αποθεματοποιημένη ποσότητα στη διάρκεια της συμβατικής περιόδου αποθεματοποίησης είναι μικρότερη από τη συμβατική ποσότητα.
            
         
               (17)
            
            
               Το ποσό της ενίσχυσης θα πρέπει να καθοριστεί βάσει του κόστους αποθεματοποίησης και/ή άλλων σχετικών στοιχείων της αγοράς. Είναι σκόπιμο να καθοριστεί ενίσχυση για την κάλυψη των πάγιων εξόδων εισόδου των σχετικών προϊόντων στο απόθεμα και εξόδου από αυτό, καθώς και ενίσχυση ανά ημέρα αποθεματοποίησης για την κάλυψη των δαπανών αποθήκευσης υπό ψύξη και του κόστους χρηματοδότησης.
            
         
               (18)
            
            
               Είναι απαραίτητος ο προσδιορισμός των όρων βάσει των οποίων μπορεί να χορηγηθεί προκαταβολή, της αναπροσαρμογής της ενίσχυσης σε περιπτώσεις κατά τις οποίες δεν τηρείται στο ακέραιο η συμβατική ποσότητα, των ελέγχων συμμόρφωσης ως προς το δικαίωμα στην ενίσχυση, των ενδεχόμενων κυρώσεων και των πληροφοριών που πρέπει να κοινοποιούνται στην Επιτροπή από τα κράτη μέλη.
            
         
               (19)
            
            
               Δεδομένου ότι το μέτρο ενδέχεται να μη χρησιμοποιηθεί πλήρως από όλα τα κράτη μέλη, είναι σκόπιμο να προβλεφθεί η ανακατανομή των ποσοτήτων μετά την παρέλευση τριών μηνών από την εφαρμογή του μέτρου. Η Επιτροπή θα πρέπει να εξουσιοδοτηθεί να εκδίδει, όταν χρειάζεται, εκτελεστικές πράξεις για την ανακατανομή στα κράτη μέλη των μη χρησιμοποιηθεισών ποσοτήτων και για τη νέα προθεσμία υποβολής των αιτήσεων.
            
         
               (20)
            
            
               Θα πρέπει, επίσης, να θεσπιστούν κανόνες όσον αφορά την τεκμηρίωση, την τήρηση λογιστικής, τη συχνότητα και το είδος των ελέγχων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Αντικείμενο
   Ο παρών κανονισμός προβλέπει προσωρινό έκτακτο καθεστώς ενίσχυσης για ιδιωτική αποθεματοποίηση τυριών του κωδικού ΣΟ 0406, εκτός από τα τυριά, τα οποία δεν είναι κατάλληλα για περαιτέρω αποθεματοποίηση πέραν της περιόδου ωρίμασης που αναφέρεται στο άρθρο 3 παράγραφος 1.
   Η μέγιστη ποσότητα προϊόντων ανά κράτος μέλος που υπάγεται στο εν λόγω προσωρινό καθεστώς καθορίζεται στο παράρτημα.
   Άρθρο 2
   Ορισμός
   Για τους σκοπούς του παρόντος κανονισμού, ως αρμόδιες αρχές των κρατών μελών νοούνται οι υπηρεσίες ή οι φορείς που έχουν διαπιστευτεί από τα κράτη μέλη ως οργανισμοί πληρωμών και οι οποίοι πληρούν τους όρους του άρθρου 7 του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου (3).
   Άρθρο 3
   Επιλεξιμότητα των προϊόντων
   1.   Προκειμένου να είναι επιλέξιμα για την ενίσχυση ιδιωτικής αποθεματοποίησης που αναφέρεται στο άρθρο 1, εφεξής «η ενίσχυση», τα τυριά πρέπει να είναι υγιούς, ανόθευτης και σύμφωνης προς τα συναλλακτικά ήθη ποιότητας, ενωσιακής καταγωγής και, κατά την ημερομηνία έναρξης της σύμβασης αποθεματοποίησης, ελάχιστης ηλικίας αντίστοιχης με την περίοδο ωρίμασης που ορίζεται στις προδιαγραφές προϊόντος για τα τυριά που φέρουν προστατευόμενη ονομασία προέλευσης ή προστατευόμενη γεωγραφική ένδειξη σύμφωνα με τον κανονισμό (ΕΕ) αριθ. 1151/2012 και την κανονική περίοδο ωρίμασης που ορίζεται από τα κράτη μέλη για τα άλλα τυριά.
   2.   Τα τυριά πληρούν τις ακόλουθες απαιτήσεις:
   
               α)
            
            
               κάθε παρτίδα έχει ελάχιστο βάρος 0,5 τόνου·
            
         
               β)
            
            
               φέρουν ανεξίτηλη σήμανση με ένδειξη, ενδεχομένως σε κωδικοποιημένη μορφή, της επιχείρησης στην οποία έχουν παρασκευασθεί και την ημερομηνία παρασκευής·
            
         
               γ)
            
            
               φέρουν την ημερομηνία εισόδου στο απόθεμα·
            
         
               δ)
            
            
               δεν έχουν αποτελέσει αντικείμενο σύμβασης ενίσχυσης για αποθεματοποίηση κατά το παρελθόν·
            
         
               ε)
            
            
               είναι αποθεματοποιημένα στο κράτος μέλος στο οποίο παράγονται.
            
         3.   Τα κράτη μέλη μπορούν να αίρουν την υποχρέωση αναγραφής στα τυριά της ημερομηνίας εισόδου στο απόθεμα, η οποία αναφέρεται στην παράγραφο 2 στοιχείο γ), υπό την προϋπόθεση ότι ο υπεύθυνος της αποθήκης αποθεματοποίησης αναλαμβάνει τη δέσμευση να τηρεί μητρώο στο οποίο καταγράφονται, κατά την ημερομηνία εισόδου στο απόθεμα, τα στοιχεία που αναφέρονται στην παράγραφο 2 στοιχείο β).
   Άρθρο 4
   Αιτήσεις ενίσχυσης
   1.   Οι επιχειρήσεις που επιθυμούν να λάβουν ενίσχυση υποβάλλουν αίτηση στις αρμόδιες αρχές των κρατών μελών όπου είναι αποθεματοποιημένα τα προϊόντα.
   2.   Οι επιχειρήσεις που υποβάλλουν αίτηση ενίσχυσης είναι εγκατεστημένες και εγγεγραμμένες στα μητρώα ΦΠΑ στην Ένωση.
   3.   Αιτήσεις ενίσχυσης μπορούν να υποβληθούν από την ημερομηνία έναρξης ισχύος του παρόντος κανονισμού. Η καταληκτική ημερομηνία για την υποβολή των αιτήσεων είναι η 15η Ιανουαρίου 2016.
   4.   Οι αιτήσεις ενίσχυσης αφορούν προϊόντα τα οποία έχουν εξ ολοκλήρου αποθεματοποιηθεί.
   5.   Οι αιτήσεις υποβάλλονται με χρήση της μεθόδου που παρέχει το ενδιαφερόμενο κράτος μέλος στις επιχειρήσεις.
   Οι αρμόδιες αρχές των κρατών μελών μπορούν να απαιτήσουν να συνοδεύονται οι ηλεκτρονικές αιτήσεις από προηγμένη ηλεκτρονική υπογραφή, κατά την έννοια του άρθρου 2 σημείο 2 της οδηγίας 1999/93/ΕΚ του Ευρωπαϊκού Κοινοβουλίου και του Συμβουλίου (4), ή από ηλεκτρονική υπογραφή η οποία παρέχει ισοδύναμα εχέγγυα όσον αφορά τις λειτουργικότητες που αποδίδονται σε μια υπογραφή, εφαρμόζοντας τους κανόνες και όρους που καθορίζονται στις διατάξεις της Επιτροπής για τα ηλεκτρονικά και ψηφιοποιημένα έγγραφα, οι οποίες παρατίθενται στην απόφαση 2004/563/ΕΚ, Ευρατόμ της Επιτροπής (5) και στους λεπτομερείς κανόνες εφαρμογής της.
   6.   Η αίτηση είναι αποδεκτή μόνον εάν πληρούνται οι ακόλουθες προϋποθέσεις:
   
               α)
            
            
               περιλαμβάνει αναφορά στον παρόντα κανονισμό·
            
         
               β)
            
            
               αναφέρει τα στοιχεία ταυτότητας του αιτούντος, ήτοι το όνομα, τη διεύθυνση και τον αριθμό μητρώου ΦΠΑ·
            
         
               γ)
            
            
               αναφέρει το προϊόν με τον σχετικό εξαψήφιο κωδικό ΣΟ·
            
         
               δ)
            
            
               αναφέρει την ποσότητα των προϊόντων κατά την υποβολή της αίτησης·
            
         
               ε)
            
            
               αναφέρει την ονομασία και τη διεύθυνση του χώρου αποθήκευσης, τον αριθμό παρτίδας αποθεματοποίησης και τον αριθμό έγκρισης με τον οποίο ταυτοποιείται η βιομηχανική μονάδα·
            
         
               στ)
            
            
               δεν περιλαμβάνει συμπληρωματικούς όρους που εισάγονται από τον αιτούντα εκτός από εκείνους που προβλέπονται στον παρόντα κανονισμό·
            
         
               ζ)
            
            
               έχει συνταχθεί στην επίσημη γλώσσα ή σε μία από τις επίσημες γλώσσες του κράτους μέλους στο οποίο υποβάλλεται η αίτηση·
            
         
               η)
            
            
               ο αιτών έχει προβεί σε σύσταση εγγύησης ύψους 20 ευρώ ανά τόνο υπέρ του σχετικού οργανισμού πληρωμών σύμφωνα με το τμήμα 2 του κεφαλαίου IV του κατ' εξουσιοδότηση κανονισμού (ΕΕ) αριθ. 907/2014 της Επιτροπής (6).
            
         7.   Το περιεχόμενο των αιτήσεων δεν τροποποιείται μετά την υποβολή τους.
   Άρθρο 5
   Κατάπτωση και αποδέσμευση της εγγύησης
   1.   Η εγγύηση που προβλέπεται στο άρθρο 4 παράγραφος 6 στοιχείο η) καταπίπτει σε περίπτωση:
   
               α)
            
            
               απόσυρσης μιας αίτησης σύμβασης·
            
         
               β)
            
            
               που η ποσότητα η οποία διαπιστώθηκε κατά τους ελέγχους του άρθρου 16 παράγραφος 2 είναι μικρότερη από το 95 % της ποσότητας στην αίτηση που αναφέρεται στο άρθρο 4 παράγραφος 6 στοιχείο δ). Στην περίπτωση αυτή δεν συνάπτεται σύμβαση·
            
         
               γ)
            
            
               που ποσότητα μικρότερη από το 95 % της συμβατικής ποσότητας τοποθετείται και φυλάσσεται σε αποθήκες για τη συμβατική περίοδο αποθεματοποίησης, υπ' ευθύνη του συμβαλλόμενου μέρους κατά την έννοια του άρθρου 6 και σύμφωνα με τους όρους που αναφέρονται στο άρθρο 7 παράγραφος 1 στοιχείο α).
            
         2.   Οι εγγυήσεις αποδεσμεύονται αμέσως εάν δεν γίνουν αποδεκτές οι αιτήσεις σύμβασης.
   3.   Οι εγγυήσεις αποδεσμεύονται για τις ποσότητες ως προς τις οποίες έχουν τηρηθεί οι συμβατικές υποχρεώσεις.
   Άρθρο 6
   Σύναψη συμβάσεων
   1.   Οι συμβάσεις συνάπτονται μεταξύ της αρμόδιας αρχής του κράτους μέλους στην επικράτεια του οποίου αποθεματοποιούνται τα προϊόντα και του αιτούντος, εφεξής καλούμενου «το συμβαλλόμενο μέρος».
   2.   Οι συμβάσεις συνάπτονται εντός 30 ημερών από την ημερομηνία λήψης των πληροφοριών που αναφέρονται στο άρθρο 4 παράγραφος 6 στοιχείο ε), με την επιφύλαξη της επιβεβαίωσης στη συνέχεια, ανάλογα με την περίπτωση, της επιλεξιμότητας των προϊόντων όπως προβλέπεται στο άρθρο 16 παράγραφος 2 δεύτερο εδάφιο. Εάν δεν επιβεβαιωθεί η επιλεξιμότητα, η σχετική σύμβαση θεωρείται άκυρη.
   Άρθρο 7
   Υποχρεώσεις του συμβαλλόμενου μέρους
   1.   Οι συμβάσεις ορίζουν τις ακόλουθες τουλάχιστον υποχρεώσεις για το συμβαλλόμενο μέρος:
   
               α)
            
            
               να αποθεματοποιήσει και να διατηρεί τη συμβατική ποσότητα στον χώρο αποθήκευσης, κατά τη διάρκεια της συμβατικής περιόδου αποθεματοποίησης, υπ' ευθύνη του και με δικά του έξοδα, υπό συνθήκες που εξασφαλίζουν τη διατήρηση των χαρακτηριστικών των προϊόντων, χωρίς να υποκαθιστά ή να μετακινεί από έναν χώρο αποθήκευσης σε άλλον τα αποθεματοποιημένα προϊόντα. Σε περίπτωση που το συμβαλλόμενο μέρος υποβάλει αιτιολογημένη αίτηση, η αρμόδια αρχή μπορεί να επιτρέψει μετακίνηση των αποθεματοποιημένων προϊόντων·
            
         
               β)
            
            
               να διατηρεί τα έγγραφα ζύγισης που καταρτίστηκαν κατά την είσοδο στον χώρο αποθήκευσης·
            
         
               γ)
            
            
               να επιτρέπει στην αρμόδια αρχή να ελέγχει ανά πάσα στιγμή την τήρηση όλων των υποχρεώσεων που ορίζονται στη σύμβαση·
            
         
               δ)
            
            
               να παρέχει εύκολη πρόσβαση στα προϊόντα και να τα καθιστά αναγνωρίσιμα το καθένα χωριστά: κάθε μονάδα η οποία αποθηκεύεται χωριστά φέρει σήμανση με την ημερομηνία αποθεματοποίησης, τον αριθμό της σύμβασης, το προϊόν και το βάρος. Ωστόσο, τα κράτη μέλη μπορούν να μην απαιτούν τη σήμανση με τον αριθμό της σύμβασης, υπό την προϋπόθεση ότι ο υπεύθυνος της αποθήκης αναλαμβάνει τη δέσμευση να εγγράψει τον αριθμό της σύμβασης στο μητρώο που αναφέρεται στο άρθρο 3 παράγραφος 3.
            
         2.   Το συμβαλλόμενο μέρος καθιστά διαθέσιμο στην αρμόδια για τον έλεγχο αρχή το σύνολο της τεκμηρίωσης, για κάθε σύμβαση, μέσω της οποίας είναι δυνατόν, ειδικότερα, να επαληθευτούν οι ακόλουθες πληροφορίες σχετικά με τα ιδιωτικώς αποθεματοποιημένα προϊόντα:
   
               α)
            
            
               ο αριθμός έγκρισης που προσδιορίζει το εργοστάσιο και το κράτος μέλος παραγωγής·
            
         
               β)
            
            
               η καταγωγή και η ημερομηνία παρασκευής των προϊόντων·
            
         
               γ)
            
            
               η ημερομηνία αποθεματοποίησης·
            
         
               δ)
            
            
               το βάρος και ο αριθμός των συσκευασμένων τεμαχίων·
            
         
               ε)
            
            
               η παρουσία τους στον χώρο αποθήκευσης και η διεύθυνση του χώρου αποθήκευσης·
            
         
               στ)
            
            
               η αναμενόμενη ημερομηνία λήξης της συμβατικής περιόδου αποθεματοποίησης, καθώς και η πραγματική ημερομηνία εξόδου από το απόθεμα.
            
         3.   Το συμβαλλόμενο μέρος ή, κατά περίπτωση, ο διαχειριστής του χώρου αποθήκευσης, τηρεί λογιστική αποθήκης, διαθέσιμη στην αποθήκη, που καλύπτει ανά αριθμό σύμβασης:
   
               α)
            
            
               την ταυτοποίηση κάθε παρτίδας προϊόντων που τίθενται σε ιδιωτική αποθεματοποίηση·
            
         
               β)
            
            
               τις ημερομηνίες αποθεματοποίησης και εξόδου από την αποθεματοποίηση·
            
         
               γ)
            
            
               την ποσότητα, εγγραφόμενη ανά παρτίδα αποθεματοποίησης·
            
         
               δ)
            
            
               τη θέση των προϊόντων μέσα στον χώρο αποθήκευσης.
            
         Άρθρο 8
   Συμβατική περίοδος αποθεματοποίησης
   1.   Η συμβατική περίοδος αποθεματοποίησης αρχίζει την επομένη της παραλαβής από τις αρμόδιες αρχές των πληροφοριών που αναφέρονται στο άρθρο 4 παράγραφος 6 στοιχείο ε).
   2.   Η συμβατική αποθεματοποίηση λήγει την προηγουμένη της ημέρας εξόδου από την αποθεματοποίηση.
   3.   Ενίσχυση μπορεί να χορηγηθεί μόνον εφόσον η συμβατική περίοδος αποθεματοποίησης έχει διάρκεια 60 έως 210 ημερών.
   Άρθρο 9
   Έξοδος από την αποθεματοποίηση
   1.   Η έξοδος από την αποθεματοποίηση μπορεί να αρχίσει την επομένη της τελευταίας ημέρας της συμβατικής περιόδου αποθεματοποίησης.
   2.   Η έξοδος από τον χώρο αποθήκευσης πραγματοποιείται ανά ακέραιες παρτίδες αποθεματοποίησης ή, εφόσον το επιτρέψει η αρμόδια αρχή, σε μικρότερες ποσότητες. Ωστόσο, στην περίπτωση που αναφέρεται στο άρθρο 16 παράγραφος 5 στοιχείο α), επιτρέπεται η έξοδος μόνο σφραγισμένων ποσοτήτων από τον χώρο αποθήκευσης.
   3.   Πριν από την προβλεπόμενη έναρξη της εξόδου προϊόντων από την αποθεματοποίηση, το συμβαλλόμενο μέρος ειδοποιεί την αρμόδια αρχή, σύμφωνα με τις διατάξεις του άρθρου 16 παράγραφος 6.
   4.   Όταν δεν τηρείται η απαίτηση της παραγράφου 3, αλλά η αρμόδια αρχή θεωρεί ικανοποιητικές τις προσκομισθείσες, εντός 30 ημερών από την έξοδο από τον χώρο αποθήκευσης, αποδείξεις σχετικά με την ημερομηνία εξόδου από την αποθεματοποίηση και τις οικείες ποσότητες, η ενίσχυση μειώνεται κατά 15 % και καταβάλλεται μόνο για την περίοδο για την οποία το συμβαλλόμενο μέρος προσκομίζει στην αρμόδια αρχή ικανές αποδείξεις ότι το προϊόν έχει παραμείνει σε συμβατική αποθεματοποίηση.
   5.   Όταν δεν τηρείται η απαίτηση της παραγράφου 3 και η αρμόδια αρχή δεν θεωρεί ικανοποιητικές τις προσκομισθείσες, εντός 30 ημερών από την έξοδο από το χώρο αποθήκευσης, αποδείξεις σχετικά με την ημερομηνία εξόδου από την αποθεματοποίηση και τις οικείες ποσότητες, δεν καταβάλλεται ενίσχυση για την οικεία σύμβαση και, εφόσον συντρέχει περίπτωση, καταπίπτει το σύνολο της εγγύησης σε σχέση με την οικεία σύμβαση.
   Άρθρο 10
   Ποσό της ενίσχυσης
   Η ενίσχυση ανέρχεται σε:
   
               —
            
            
               15,57 ευρώ ανά τόνο αποθεματοποίησης για την κάλυψη των παγίων εξόδων αποθεματοποίησης,
            
         
               —
            
            
               0,40 ευρώ ανά τόνο ανά ημέρα συμβατικής αποθεματοποίησης.
            
         Άρθρο 11
   Προκαταβολή της ενίσχυσης
   1.   Μετά από 60 ημέρες αποθεματοποίησης και κατόπιν αιτήματος του συμβαλλόμενου μέρους, μπορεί να καταβληθεί μία μόνο προκαταβολή της ενίσχυσης, υπό την προϋπόθεση ότι το συμβαλλόμενο μέρος έχει προβεί στη σύσταση εγγύησης ίσης με το ποσό της προκαταβολής προσαυξημένο κατά 10 %.
   2.   Η προκαταβολή δεν υπερβαίνει το ποσό της ενίσχυσης που αντιστοιχεί σε περίοδο αποθεματοποίησης διάρκειας 90 ημερών. Η εγγύηση που αναφέρεται στην παράγραφο 1 αποδεσμεύεται αμέσως μετά την καταβολή του υπολοίπου της ενίσχυσης.
   Άρθρο 12
   Καταβολή της ενίσχυσης
   1.   Η ενίσχυση ή, όταν έχει χορηγηθεί προκαταβολή δυνάμει του άρθρου 11, το υπόλοιπο της ενίσχυσης καταβάλλεται βάσει αίτησης πληρωμής που υποβάλλεται από το συμβαλλόμενο μέρος, εντός τριών μηνών από τη λήξη της συμβατικής περιόδου αποθεματοποίησης.
   2.   Όταν το συμβαλλόμενο μέρος δεν έχει προσκομίσει τα δικαιολογητικά εντός της προθεσμίας των τριών μηνών, παρά το ότι διενήργησε εγκαίρως τα δέοντα για την απόκτηση αυτών, μπορεί να του παρασχεθεί παράταση, η οποία δεν υπερβαίνει τους τρεις μήνες συνολικά.
   3.   Η ενίσχυση ή το υπόλοιπο της ενίσχυσης καταβάλλεται εντός 120 ημερών από την ημέρα υποβολής της αίτησης για την καταβολή της ενίσχυσης, υπό τον όρο ότι έχουν εκπληρωθεί οι υποχρεώσεις που απορρέουν από τη σύμβαση και ότι έχει διενεργηθεί ο τελικός έλεγχος. Ωστόσο, εάν βρίσκεται σε εξέλιξη διοικητική έρευνα, η πληρωμή διενεργείται μόνον μετά την αναγνώριση του δικαιώματος ενίσχυσης.
   4.   Πλην των περιπτώσεων ανωτέρας βίας, εάν η ποσότητα που έχει πράγματι αποθηκευτεί κατά τη διάρκεια της συμβατικής περιόδου αποθεματοποίησης είναι μικρότερη από την προβλεπόμενη στη σύμβαση ποσότητα αλλά όχι μικρότερη από το 95 % της ποσότητας αυτής, η ενίσχυση καταβάλλεται για την ποσότητα που πράγματι αποθεματοποιήθηκε. Εντούτοις, εάν η αρμόδια αρχή διαπιστώσει ότι το συμβαλλόμενο μέρος ενήργησε εκ προθέσεως ή εξ αμελείας, μπορεί να αποφασίσει την περαιτέρω μείωση ή τη μη καταβολή της ενίσχυσης.
   5.   Πλην των περιπτώσεων ανωτέρας βίας, εάν η ποσότητα που έχει πράγματι αποθεματοποιηθεί στη διάρκεια της συμβατικής περιόδου αποθεματοποίησης είναι μικρότερη από το ποσοστό της παραγράφου 4, αλλά όχι μικρότερη από το 80 % της συμβατικής ποσότητας, η ενίσχυση για την ποσότητα που έχει πράγματι αποθεματοποιηθεί μειώνεται κατά το ήμισυ. Εντούτοις, εάν η αρμόδια αρχή διαπιστώσει ότι το συμβαλλόμενο μέρος ενήργησε εκ προθέσεως ή εξ αμελείας, μπορεί να αποφασίσει την περαιτέρω μείωση ή τη μη καταβολή της ενίσχυσης.
   6.   Πλην των περιπτώσεων ανωτέρας βίας, εάν η ποσότητα που έχει πράγματι αποθεματοποιηθεί στη διάρκεια της συμβατικής περιόδου αποθεματοποίησης είναι μικρότερη από το 80 % της συμβατικής ποσότητας, δεν καταβάλλεται ενίσχυση.
   7.   Εάν αποκαλυφθούν ελαττωματικά προϊόντα στο πλαίσιο ελέγχων στη διάρκεια της αποθεματοποίησης ή κατά την έξοδο από την αποθεματοποίηση, δεν καταβάλλεται ενίσχυση για τις εν λόγω ποσότητες. Το υπόλοιπο της παρτίδας αποθεματοποίησης το οποίο παραμένει επιλέξιμο για ενίσχυση αντιστοιχεί τουλάχιστον στην ελάχιστη ποσότητα που καθορίζεται στο άρθρο 3 παράγραφος 2. Ο ίδιος κανόνας ισχύει σε περίπτωση που μέρος παρτίδας αποθεματοποίησης εξέρχεται για τον ίδιο λόγο πριν από την ελάχιστη περίοδο αποθεματοποίησης.
   Στον υπολογισμό της αναφερόμενης στις παραγράφους 4, 5 και 6 ποσότητας που έχει πράγματι αποθεματοποιηθεί δεν περιλαμβάνονται ελαττωματικά προϊόντα.
   Άρθρο 13
   Κοινοποιήσεις
   1.   Τα κράτη μέλη κοινοποιούν στην Επιτροπή, κάθε Τρίτη και για την προηγούμενη εβδομάδα, τις ποσότητες για τις οποίες έχουν συναφθεί συμβάσεις, καθώς και τις ποσότητες προϊόντων για τις οποίες έχουν υποβληθεί αιτήσεις ενίσχυσης.
   2.   Το αργότερο στο τέλος κάθε μήνα και για τον προηγούμενο μήνα, τα κράτη μέλη κοινοποιούν στην Επιτροπή:
   
               α)
            
            
               τις ποσότητες των προϊόντων που αποθεματοποιήθηκαν και εξήλθαν από την αποθεματοποίηση στη διάρκεια του οικείου μήνα·
            
         
               β)
            
            
               τις ποσότητες των προϊόντων σε αποθεματοποίηση στο τέλος του οικείου μήνα·
            
         
               γ)
            
            
               τις ποσότητες των προϊόντων για τις οποίες έχει λήξει η συμβατική περίοδος αποθεματοποίησης.
            
         3.   Οι κοινοποιήσεις των κρατών μελών που αναφέρονται στις παραγράφους 1 και 2 πραγματοποιούνται σύμφωνα με τον κανονισμό (ΕΚ) αριθ. 792/2009 της Επιτροπής (7).
   Άρθρο 14
   Μέτρα για την τήρηση της μέγιστης ποσότητας
   Τα κράτη μέλη εξασφαλίζουν ότι εφαρμόζεται σύστημα που βασίζεται σε αντικειμενικά και μη μεροληπτικά κριτήρια, έτσι ώστε να μη σημειώνεται υπέρβαση των μέγιστων ποσοτήτων ανά κράτος μέλος που αναφέρονται στο παράρτημα.
   Άρθρο 15
   Μέτρα για τις μη χρησιμοποιηθείσες ποσότητες
   Ανάλογα με την περίπτωση, τυχόν απομένουσες μετά τις 15 Ιανουαρίου 2016 μη χρησιμοποιηθείσες κατανεμηθείσες ποσότητες, τίθενται στη διάθεση των κρατών μελών τα οποία το αργότερο έως τις 31 Δεκεμβρίου 2015 κοινοποιούν στην Επιτροπή την επιθυμία τους να κάνουν ευρύτερη χρήση του καθεστώτος ενισχύσεων ιδιωτικής αποθεματοποίησης. Η κατανομή ανά κράτος μέλος, που πρέπει να πραγματοποιείται λαμβάνοντας υπόψη τις ποσότητες που έχουν ζητηθεί από τα κράτη μέλη έως τις 15 Ιανουαρίου 2016, και η προθεσμία για την υποβολή των αιτήσεων αποφασίζονται με εκτελεστική πράξη που εκδίδεται χωρίς εφαρμογή της διαδικασίας εξέτασης που αναφέρεται στο άρθρο 229 παράγραφοι 2 και 3 του κανονισμού (ΕΕ) αριθ. 1308/2013.
   Άρθρο 16
   Έλεγχοι
   1.   Τα κράτη μέλη λαμβάνουν όλα τα απαραίτητα μέτρα ώστε να διασφαλίσουν τη συμμόρφωση με τον παρόντα κανονισμό. Στα εν λόγω μέτρα περιλαμβάνονται πλήρεις διοικητικοί έλεγχοι των αιτήσεων ενίσχυσης, οι οποίοι συμπληρώνονται από επιτόπιους ελέγχους, όπως προβλέπεται στις παραγράφους 2 έως 9.
   2.   Η αρμόδια για τον έλεγχο αρχή διενεργεί ελέγχους των εισερχόμενων στο απόθεμα προϊόντων εντός 30 ημερών από την ημερομηνία παραλαβής των πληροφοριών που αναφέρονται στο άρθρο 4 παράγραφος 6 στοιχείο ε).
   Με την επιφύλαξη της παραγράφου 5 πρώτο εδάφιο στοιχείο α) του παρόντος άρθρου, προκειμένου να διασφαλιστεί ότι τα αποθεματοποιημένα προϊόντα είναι επιλέξιμα για ενίσχυση, υποβάλλεται σε φυσικό έλεγχο αντιπροσωπευτικό δείγμα τουλάχιστον 5 % των αποθεματοποιημένων ποσοτήτων για να διασφαλιστεί ότι όσον αφορά, μεταξύ άλλων, το βάρος, την ταυτοποίηση και τη φύση των προϊόντων, οι παρτίδες αποθεματοποίησης συμμορφώνονται με τα επιμέρους στοιχεία που αναφέρονται στην αίτηση σύναψης σύμβασης.
   Το βάρος των προϊόντων, όπως προσδιορίστηκε κατά την έναρξη της συμβατικής περιόδου χρησιμοποιείται για τον προσδιορισμό της πληρωμής της ενίσχυσης. Ωστόσο, η ενίσχυση δεν καταβάλλεται για την ποσότητα που υπερβαίνει εκείνη της αίτησης, όπως ορίζεται στο άρθρο 4 παράγραφος 6 στοιχείο δ).
   3.   Όταν το κράτος μέλος μπορεί να παράσχει τη δέουσα αιτιολόγηση, η προθεσμία των 30 ημερών που ορίζεται στην παράγραφο 2 μπορεί να παραταθεί κατά 15 ημέρες.
   4.   Εάν κατά τους ελέγχους διαπιστωθεί ότι τα αποθεματοποιημένα προϊόντα δεν αντιστοιχούν στα κριτήρια επιλεξιμότητας που ορίζονται στο άρθρο 3 και στα στοιχεία που αναφέρονται στο άρθρο 4 παράγραφος 6 στοιχείο γ), η εγγύηση που αναφέρεται στο άρθρο 4 παράγραφος 6 στοιχείο η) καταπίπτει.
   5.   Η αρμόδια για τον έλεγχο αρχή:
   
               α)
            
            
               σφραγίζει τα προϊόντα ανά σύμβαση, παρτίδα αποθεματοποίησης ή μικρότερη ποσότητα κατά τον έλεγχο που προβλέπεται στην παράγραφο 2· ή
            
         
               β)
            
            
               προβαίνει σε αιφνίδιο έλεγχο προκειμένου να διασφαλίσει ότι η συμβατική ποσότητα είναι παρούσα στον χώρο αποθήκευσης.
            
         Ο έλεγχος που αναφέρεται στο στοιχείο β) του πρώτου εδαφίου αντιστοιχεί σε ποσοστό τουλάχιστον 10 % της συνολικής συμβατικής ποσότητας και είναι αντιπροσωπευτικός. Οι εν λόγω έλεγχοι περιλαμβάνουν εξέταση των λογιστικών βιβλίων αποθήκης που αναφέρονται στο άρθρο 7 παράγραφος 3 και των δικαιολογητικών, όπως ζυγολογίων και δελτίων παράδοσης, καθώς και επαλήθευση της παρουσίας των προϊόντων στην αποθήκη, του τύπου προϊόντων και της ταυτοποίησής τους, τουλάχιστον για το 5 % της ποσότητας που αποτελεί το αντικείμενο του αιφνίδιου ελέγχου.
   6.   Στο τέλος της συμβατικής περιόδου αποθεματοποίησης, η αρμόδια για τον έλεγχο αρχή επαληθεύει με δειγματοληψία, τουλάχιστον για το ήμισυ του αριθμού των συμβάσεων, το βάρος και την ταυτοποίηση των αποθεματοποιημένων προϊόντων. Για τους σκοπούς του εν λόγω ελέγχου, το συμβαλλόμενο μέρος ενημερώνει τον αρμόδιο φορέα, αναφέροντας τις σχετικές παρτίδες, τουλάχιστον πέντε εργάσιμες ημέρες πριν από:
   
               α)
            
            
               τη λήξη της μέγιστης συμβατικής περιόδου αποθεματοποίησης· ή
            
         
               β)
            
            
               την έναρξη των εργασιών εξόδου από την αποθεματοποίηση, σε περίπτωση που τα προϊόντα εξέρχονται πριν από τη λήξη της μέγιστης συμβατικής περιόδου αποθεματοποίησης.
            
         Τα κράτη μέλη μπορούν να κάνουν δεκτή προθεσμία συντομότερη των πέντε εργάσιμων ημερών.
   7.   Κατά τον έλεγχο του βάρους των προϊόντων κατά τη διάρκεια και στο τέλος της συμβατικής αποθεματοποίησης για λόγους ελέγχου της παρουσίας των προϊόντων στην αποθήκη, ενδεχόμενη φυσιολογική απώλεια βάρους δεν οδηγεί σε μείωση της ενίσχυσης και σε κατάπτωση της εγγύησης.
   8.   Όταν ισχύει η δυνατότητα της παραγράφου 5 στοιχείο α), η παρουσία και η ακεραιότητα των σφραγίδων επαληθεύεται στο τέλος της συμβατικής περιόδου αποθεματοποίησης. Οι δαπάνες σφράγισης και διακίνησης βαρύνουν το συμβαλλόμενο μέρος.
   9.   Κάθε δείγμα προοριζόμενο για επαλήθευση της ποιότητας και της σύνθεσης των προϊόντων λαμβάνεται από τους υπαλλήλους της αρμόδιας για τον έλεγχο αρχής ή παρουσία αυτών.
   Οι φυσικοί έλεγχοι ή οι έλεγχοι του βάρους διενεργούνται παρουσία των εν λόγω υπαλλήλων στη διάρκεια της διαδικασίας ζύγισης.
   Για τους σκοπούς της διαδρομής ελέγχου, όλα τα βιβλία αποθήκης και οικονομικά έγγραφα που ελέγχονται από τους εν λόγω υπαλλήλους σφραγίζονται ή μονογραφούνται στη διάρκεια της επίσκεψης ελέγχου. Σε περίπτωση ελέγχου αρχείων υπολογιστή, εκτυπώνεται αντίτυπο και διατηρείται στον φάκελο ελέγχου.
   Άρθρο 17
   Έκθεση ελέγχου
   1.   Η αρμόδια για τον έλεγχο αρχή συντάσσει έκθεση ελέγχου σε κάθε επιτόπιο έλεγχο. Στην έκθεση περιγράφονται με ακρίβεια τα διάφορα αντικείμενα του ελέγχου.
   Η έκθεση προσδιορίζει:
   
               α)
            
            
               την ημερομηνία και την ώρα έναρξης του ελέγχου·
            
         
               β)
            
            
               τα αναλυτικά στοιχεία της παρασχεθείσης προηγούμενης ειδοποίησης·
            
         
               γ)
            
            
               τη διάρκεια του ελέγχου·
            
         
               δ)
            
            
               τους υπεύθυνους που ήταν παρόντες·
            
         
               ε)
            
            
               τον χαρακτήρα και την έκταση των ελέγχων που διενεργήθηκαν, παρέχοντας, ιδίως, αναλυτικά στοιχεία σχετικά με τα εξετασθέντα έγγραφα και προϊόντα·
            
         
               στ)
            
            
               τις διαπιστώσεις και τα πορίσματα·
            
         
               ζ)
            
            
               εάν απαιτείται παρακολούθηση.
            
         Η έκθεση υπογράφεται από τον αρμόδιο υπάλληλο και προσυπογράφεται από το συμβαλλόμενο μέρος ή, κατά περίπτωση, από τον διαχειριστή της αποθήκης και συμπεριλαμβάνεται στον φάκελο πληρωμής.
   2.   Σε περίπτωση διαπίστωσης σημαντικών παρατυπιών που αφορούν τουλάχιστον το 5 % των ποσοτήτων προϊόντων που καλύπτονται από μία μεμονωμένη σύμβαση που υποβλήθηκε στον έλεγχο, ο έλεγχος επεκτείνεται σε μεγαλύτερο δείγμα το οποίο καθορίζει η αρμόδια για τον έλεγχο αρχή.
   3.   Η αρμόδια για τον έλεγχο αρχή καταγράφει κάθε περίπτωση μη συμμόρφωσης βάσει των κριτηρίων της βαρύτητας, της έκτασης, της διάρκειας και της επανάληψης, η οποία ενδέχεται να επισύρει αποκλεισμό σύμφωνα με το άρθρο 18 παράγραφος 1 και/ή την επιστροφή αχρεωστήτως καταβληθείσας ενίσχυσης, προσαυξημένης με τόκους, εφόσον συντρέχει περίπτωση, σύμφωνα με την παράγραφο 4 του εν λόγω άρθρου.
   Άρθρο 18
   Κυρώσεις
   1.   Εάν η αρμόδια αρχή ενός κράτους μέλους διαπιστώσει ότι έγγραφο, το οποίο υποβλήθηκε από αιτούντα με σκοπό την απονομή των δικαιωμάτων που απορρέουν από τον παρόντα κανονισμό, παρέχει εσφαλμένες πληροφορίες και οι εν λόγω εσφαλμένες πληροφορίες είναι κρίσιμης σημασίας για την απονομή του εν λόγω δικαιώματος, η αρμόδια αρχή αποκλείει τον αιτούντα από τη διαδικασία χορήγησης ενίσχυσης για το προϊόν για το οποίο παρασχέθηκαν οι εσφαλμένες πληροφορίες, για περίοδο ενός έτους από τη λήψη της τελικής διοικητικής απόφασης που βεβαιώνει την παρατυπία.
   2.   Ο αποκλεισμός που προβλέπεται στην παράγραφο 1 δεν εφαρμόζεται, εάν ο αιτών αποδείξει στην αρμόδια αρχή ότι η κατάσταση που αναφέρεται στην εν λόγω παράγραφο οφείλεται σε ανωτέρα βία ή σε πρόδηλο σφάλμα.
   3.   Η αχρεωστήτως καταβληθείσα ενίσχυση ανακτάται από τις αντίστοιχες επιχειρήσεις, προσαυξημένη με τόκους. Οι κανόνες που καθορίζονται στο άρθρο 7 του εκτελεστικού κανονισμού (ΕΕ) αριθ. 809/2014 της Επιτροπής (8) εφαρμόζονται αναλόγως.
   4.   Η επιβολή διοικητικών κυρώσεων και η ανάκτηση αχρεωστήτως καταβληθέντων ποσών, που προβλέπονται στο παρόν άρθρο, πραγματοποιούνται με την επιφύλαξη της κοινοποίησης παρατυπιών στην Επιτροπή δυνάμει του κανονισμού (ΕΚ) αριθ. 1848/2006 της Επιτροπής (9).
   Άρθρο 19
   Έναρξη ισχύος
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 15 Οκτωβρίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 347 της 20.12.2013, σ. 671.
   
      (2)  Κανονισμός (EE) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (ΕΕ L 343 της 14.12.2012, σ. 1).
   
      (3)  Κανονισμός (EE) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (ΕΕ L 347 της 20.12.2013, σ. 549).
   
      (4)  Οδηγία 1999/93/ΕΚ του Ευρωπαϊκού Κοινοβουλίου και του Συμβουλίου, της 13ης Δεκεμβρίου 1999, σχετικά με το κοινοτικό πλαίσιο για ηλεκτρονικές υπογραφές (ΕΕ L 13 της 19.1.2000, σ. 12).
   
      (5)  Απόφαση 2004/563/ΕΚ, Ευρατόμ της Επιτροπής, της 7ης Ιουλίου 2004, για την τροποποίηση του εσωτερικού της κανονισμού (ΕΕ L 251 της 27.7.2004, σ. 9).
   
      (6)  Κατ' εξουσιοδότηση κανονισμός (ΕΕ) αριθ. 907/2014 της Επιτροπής, της 11ης Μαρτίου 2014, για τη συμπλήρωση του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, όσον αφορά τους οργανισμούς πληρωμών και άλλους οργανισμούς, τη δημοσιονομική διαχείριση, την εκκαθάριση λογαριασμών, τις εγγυήσεις και τη χρήση του ευρώ (ΕΕ L 255 της 28.8.2014, σ. 18).
   
      (7)  Κανονισμός (ΕΚ) αριθ. 792/2009 της Επιτροπής, της 31ης Αυγούστου 2009, για τον καθορισμό των λεπτομερειών εφαρμογής όσον αφορά την κοινοποίηση από τα κράτη μέλη στην Επιτροπή των πληροφοριών και των εγγράφων σε εφαρμογή της κοινής οργάνωσης των αγορών, του καθεστώτος των άμεσων ενισχύσεων, της προώθησης των γεωργικών προϊόντων και των καθεστώτων που εφαρμόζονται στις εξόχως απόκεντρες περιοχές και στα μικρά νησιά του Αιγαίου (ΕΕ L 228 της 1.9.2009, σ. 3).
   
      (8)  Εκτελεστικός κανονισμός (ΕΕ) αριθ. 809/2014 της Επιτροπής, της 17ης Ιουλίου 2014, για τη θέσπιση κανόνων εφαρμογής του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά το ολοκληρωμένο σύστημα διαχείρισης και ελέγχου, τα μέτρα αγροτικής ανάπτυξης και την πολλαπλή συμμόρφωση (ΕΕ L 227 της 31.7.2014, σ. 69).
   
      (9)  Κανονισμός (ΕΚ) αριθ. 1848/2006 της Επιτροπής, της 14ης Δεκεμβρίου 2006, σχετικά με τις παρατυπίες και την ανάκτηση των αχρεωστήτως καταβληθέντων ποσών στα πλαίσια της χρηματοδότησης της κοινής γεωργικής πολιτικής και της οργάνωσης συστήματος πληροφόρησης στον τομέα αυτό καθώς και την κατάργηση του κανονισμού (ΕΟΚ) αριθ. 595/91 του Συμβουλίου (ΕΕ L 355 της 15.12.2006, σ. 56).
   
      ΠΑΡΑΡΤΗΜΑ
      
                  Κράτος μέλος
               
               
                  Μέγιστη ποσότητα
                  (σε τόνους)
               
            
                  Βέλγιο
               
               
                  1 243
               
            
                  Βουλγαρία
               
               
                  696
               
            
                  Τσεχική Δημοκρατία
               
               
                  1 421
               
            
                  Δανία
               
               
                  3 334
               
            
                  Γερμανία
               
               
                  23 626
               
            
                  Εσθονία
               
               
                  454
               
            
                  Ιρλανδία
               
               
                  1 835
               
            
                  Ελλάδα
               
               
                  1 880
               
            
                  Ισπανία
               
               
                  3 635
               
            
                  Γαλλία
               
               
                  20 830
               
            
                  Κροατία
               
               
                  348
               
            
                  Ιταλία
               
               
                  12 015
               
            
                  Κύπρος
               
               
                  199
               
            
                  Λετονία
               
               
                  348
               
            
                  Λιθουανία
               
               
                  1 163
               
            
                  Λουξεμβούργο
               
               
                  33
               
            
                  Ουγγαρία
               
               
                  827
               
            
                  Μάλτα
               
               
                  30
               
            
                  Κάτω Χώρες
               
               
                  8 156
               
            
                  Αυστρία
               
               
                  1 968
               
            
                  Πολωνία
               
               
                  7 859
               
            
                  Πορτογαλία
               
               
                  704
               
            
                  Ρουμανία
               
               
                  797
               
            
                  Σλοβενία
               
               
                  164
               
            
                  Σλοβακία
               
               
                  426
               
            
                  Φινλανδία
               
               
                  1 210
               
            
                  Σουηδία
               
               
                  945
               
            
                  Ηνωμένο Βασίλειο
               
               
                  3 854
               
            
                  Σύνολο
               
               
                  100 000